PATVIRTINTA

Lietuvos nacionalinio kultūros centro direktoriaus

2022 m. rugsėjo mėn. 26 d. įsakymu Nr. V-50

# XXVI LIETUVOS SUAUGUSIŲJŲ MĖGĖJŲ TEATRŲ APŽIŪROS ŠVENTĖS

**„ATSPINDŽIAI“**

**NUOSTATAI**

**I. BENDROSIOS NUOSTATOS**

1. XXVI Lietuvos suaugusiųjų mėgėjų teatrų apžiūros šventės „Atspindžiai“ nuostatai reglamentuoja renginio tikslus, organizatorius, dalyvavimo sąlygas, repertuarą, apžiūros šventės eigą, vertinimą.

**II. TIKSLAI, ORGANIZATORIAI**

1. Apžiūros šventės „Atspindžiai“ tikslas yra skatinti suaugusiųjų mėgėjų teatrų plėtrą, meninio lygio augimą, regionų teatrinių tradicijų bei nacionalinės dramaturgijos puoselėjimą.
2. Apžiūrą organizuoja Lietuvos nacionalinis kultūros centras, Lietuvos miestų ir rajonų savivaldybės, kultūros centrai.

**III. DALYVAVIMO SĄLYGOS, REPERTUARAS**

1. Apžiūroje kviečiami dalyvauti visi suaugusiųjų mėgėjų teatrai su naujausiais įvairių žanrų, krypčių ir stilių (drama, komedija, tragedija, poezija, pantomima, šokis ir t. t.) spektakliais.
2. Dalyviai skirstomi į dvi grupes:
   1. miestų ir rajonų centrų mėgėjų teatrai;
   2. kaimų ir miestelių mėgėjų teatrai.
3. Regioninėje apžiūroje miestui atstovauja 1–2 teatrai, rajonui – 1 rajono centro ir 1 kaimo ar miestelio teatras.
4. Teatrai rodo savo naujausius 2022–2023 m. sukurtus spektaklius.
5. Repertuaras pasirenkamas laisvai – gali būti vaidinama lietuvių ar užsienio dramaturgija, inscenizacijos, poezija.
6. Pasirodymo trukmė – ne ilgiau kaip 60 min. Jeigu spektaklis ilgesnis, teatras gali rodyti 1 veiksmą arba ištrauką iš spektaklio.

**IV. APŽIŪROS EIGA, KOORDINATORIAI**

1. Apžiūrą sudaro trys turai – vietinis, regioninis ir šalies.
   1. Pirmasis, vietinis, turas rengiamas *2023 m. pavasarį–vasarą*. Tikslią datą ir tvarką nustato vietiniai organizatoriai.
   2. Regioninis turas vyks *2023 m. spalį–lapkritį*:
      1. spalio 14-15 d. Panevėžio r. Krekenavos kultūros centre;
      2. spalio 21-22 d. Radviliškio r. Baisogalos kultūros centre;
      3. spalio 28-29 d. Kaišiadorių kultūros centre;
      4. lapkričio 4-5 d. Vilkaviškio kultūros centre;
      5. lapkričio 11-12 d. Mažeikių kultūros centre;
      6. lapkričio 18-19 d. Telšių Žemaitės dramos teatre.
   3. Šalies turas (baigiamoji šventė) vyks:
      1. gruodžio 1-3 d. Pasvalio kultūros centre. Dalyvaus geriausiai regionuose pasirodę miestų ir rajonų centrų, miestelių ir kaimų teatrai.
2. Apžiūros šventės koordinatorė – Lietuvos nacionalinio kultūros centro Mėgėjų meno skyriaus teatrų specialistė Irena Maciulevičienė, tel.: (8 5) 261 2100, 8 674 15 582, el. p. [teatras@lnkc.lt](mailto:teatras@lnkc.lt) .

**V. VERTINIMAS, DALYVIO ANKETŲ PATEIKIMO TVARKA**

1. Spektaklius vertins vertinimo komisijos, sudarytos iš mėgėjų meną kuruojančių kultūros ir švietimo darbuotojų, režisierių, teatro pedagogų. Miestų, rajonų centrų ir kaimų, miestelių teatrai visuose turuose (vietiniame, regioniniame, šalies) bus vertinami atskirai.
2. Vietos vertinimo komisijos į regioninį etapą atrinks 1–2 geriausiai pasirodžiusius mėgėjų teatrus: vieną miesto, rajono centro, kitą – kaimo, miestelio. Didieji miestai – Vilnius, Kaunas, Klaipėda gali atrinkti 2-3 suaugusiųjų teatrus.
3. Į regioninį turą atrinktų mėgėjų teatrų *anketos ir spektaklių programėlės, I turo protokolas iki rugsėjo 10 d.* privalo būti išsiųstos į Lietuvos nacionalinį kultūros centrą adresu *Barboros Radvilaitės g. 8, 01124 Vilnius* arba el. paštu *teatras@lnkc.lt*.
4. Privalu tvarkingai ir išsamiai užpildyti konkurso I turo protokolą, dalyvio anketą, kurioje turi būti vietos (miesto, rajono) vertinimo komisijos pirmininko pasirašyta rekomendacija dėl teatro vaidinimo regioninėje apžiūroje.
   1. Jeigu mieste ar rajone apžiūra nebūtų rengiama, bet atsirastų regione pasirodyti norintis teatras, jis privalo turėti kultūros centro vadovo pasirašytą rekomendaciją, leidžiančią atstovauti savo miestui ar rajonui. Anketoje būtina nurodyti, kurioje regioninėje apžiūroje ir kada teatras pageidauja dalyvauti.
5. Į regioninę apžiūrą kiekvienas teatras atsiveža savo spektaklio programėlių, vaidinamos pjesės ar inscenizacijos tekstą, rengėjams iš anksto išsiunčia afišų ir 1–2 spektaklio nuotraukas.
6. Regioninėse apžiūrose, vadovaujantis Lietuvos Respublikos kultūros ministro 2008 m. kovo 17 d. įsakymu Nr. ĮV-145 „Dėl kategorijų suteikimo mėgėjų meno kolektyvams pagal meninį lygį, veiklą ir pasiektus rezultatus“, vertinimo komisija vertins visų spektaklių meninį lygį (žr. „Mėgėjų meno kolektyvų grupavimo pagal meninį lygį, veiklą ir rezultatus nuostatus“). Savo sprendimą vertinimo komisija paskelbs pasibaigus paskutinei regioninei apžiūrai.
7. Regioninių apžiūrų vertinimo komisija geriausiai pasirodžiusius mėgėjų teatrus atrinks į baigiamąją šventę Pasvalyje.
8. Į baigiamąją šventę pakviesti teatrai atsiveža teatro vėliavą, spektaklio programėlių, rengėjams išsiunčia 2–3 spektaklio afišas, 1–2 nuotraukas, informaciją apie teatrą, vaidinamą spektaklį.
9. Baigiamojoje šventėje bus paskelbti ir apdovanoti „Atspindžių“ laureatai ir diplomantai.

**VI. ASMENS DUOMENŲ TVARKYMAS**

1. Vadovaujantis galiojančių Europos Sąjungos, įskaitant, Bendrąjį duomenų apsaugos reglamentą (ES) 2016/679, ir Lietuvos Respublikos teisės aktų reikalavimų, taip pat asmens duomenų tvarkymą kontroliuojančių institucijų nurodymų Asmens duomenis tvarko Biudžetinė įstaiga Lietuvos nacionalinis kultūros centras, kodas 190758519, adresas Barboros Radvilaitės g. 8, LT-01124, Vilnius, tel. (+370 5) 261 1190, 2612540, el. paštas. [lnkc@lnkc.lt](mailto:lnkc@lnkc.lt).
2. Už asmens duomenų apsaugą atsakingo asmens kontaktinis el pašto adresas: [personalas@lnkc.lt](mailto:personalas@lnkc.lt), tel. (8 5 ) 2612103.
3. Asmens duomenys, tokie kaip: vardas, pavardė, elektroninis paštas, mobilaus telefono numeris, darbo/veiklos vieta, tvarkomi konkurso tinkamo vykdymo tikslu, statistikos tikslu.
4. Visi šioje anketoje nurodyti asmens duomenys tvarkomi sutikimo pagrindu.
5. Duomenų subjektas patvirtina, kad yra informuotas(-a), jog siekdamas(-a) realizuoti teisės aktuose numatytas savo kaip duomenų subjekto teises, įskaitant, bet neatsiribojant, teisę susipažinti su LNKC tvarkomais duomenimis, teisę duomenis ištaisyti arba ištrinti, teisę apriboti duomenų tvarkymą, teisę nesutikti, kad duomenys būtų tvarkomi, teisę į duomenų perkeliamumą, teisę bet kuriuo metu atšaukti sutikimą, nedarant poveikio sutikimu grindžiamo duomenų tvarkymo iki sutikimo atšaukimo, taip pat teisę pateikti skundą Valstybinei duomenų apsaugos inspekcijai (kurios duomenys kontaktams yra viešai skelbiami interneto svetainėje [www.vdai.lrv.lt](http://www.vdai.lrv.lt)) ir (ar) teismui, ta apimtimi, kiek tai yra susiję su LNKC atliekamu duomenų tvarkymu ir kiek to neriboja taikytinų teisės aktų nuostatos, turi kreiptis į LNKC aukščiau nurodytais kontaktais.
6. Duomenų subjektų asmens duomenys tvarkomi tiek kiek LNKC yra būtina, kiek juos saugoti įpareigoja teisės aktai nuo sutikimo gavimo konkurso tinkamo vykdymo tikslu.

**VI. BAIGIAMOSIOS NUOSTATOS**

1. Visas su dalyvavimu apžiūroje šventėje „Atspindžiai“ susijusias išlaidas dengia vietos įstaigos.
2. Informacija apie apžiūrą šventę „Atspindžiai“ skelbiama LNKC interneto svetainėje [www.lnkc.lt](http://www.lnkc.lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_